บลจ. กรุงศรี เปิดกอง KFHASIA-A ลงทุนหุ้นเอเชีย
บลจ.กรุงศรี เปิดตัวกองทุน KFHASIA-A ชูศักยภาพการเติบโตของภูมิภาคเอเชีย
22 มี.ค. 2561

น.ส.ศิริพร สินาเจริญ กรรมการผู้จัดการ บลจ.กรุงศรี เปิดเผยว่า บลจ.กรุงศรี เล็งเห็นถึงศักยภาพที่แข็งแกร่ง และโอกาสในการรับผลตอบแทนที่ดีจากการลงทุนในหุ้นของภูมิภาคเอเชีย ซึ่งถือว่าเป็นภูมิภาคแห่งการเติบโต โดยปีที่ผ่านมา GDP ของเอเชียไม่รวมประเทศญี่ปุ่นเติบโต 5.2% ซึ่งสูงกว่าทุกภูมิภาค และยังมีแนวโน้มจะขยายตัวต่อเนื่อง จากการฟื้นตัวของเศรษฐกิจโลก และมีการปรับเพิ่มคาดการณ์กำไรสุทธิของบริษัทต่างๆ โดยเฉพาะในอุตสาหกรรมที่เกี่ยวข้องกับนวัตกรรมและการบริโภค ถือเป็นจังหวะที่น่าลงทุน
ดังนั้น บริษัทจึงเปิดเสนอขายกองทุนเปิดกรุงศรีเอเชียน อิควิตี้เฮดจ์เอฟเอ็กซ์-สะสมมูลค่า (KFHASIA-A) ซึ่งลงทุนในกองทุนรวมต่างประเทศ Vontobel Fund – mtx Sustainable Asian Leaders (Ex Japan) ที่ได้รับ Morningstar Rating 5 ดาว ณ 31 ธ.ค. 60 (ผลการดำเนินงานในอดีต มิได้เป็นสิ่งยืนยันถึงผลการดำเนินงานในอนาคต / การจัดอันดับดังกล่าวไม่มีความเกี่ยวข้องกับการจัดอันดับของสมาคมจัดการลงทุนแต่อย่างใด)”
“กองทุนหลักมีสไตล์การลงทุนที่โดดเด่นและแตกต่าง เน้นสรรหาบริษัทที่เป็นผู้นำของอุตสาหกรรมที่มีคุณภาพเหนือกว่าบนระดับราคาที่ต่ำกว่าค่าเฉลี่ย และมีความสามารถในการทำกำไร รวมทั้งลงทุนในบริษัทที่ให้ความสำคัญด้านความรับผิดชอบต่อสังคมเพื่อโอกาสสร้างผลตอบแทนที่ดีจากการเติบโตอย่างยั่งยืน กองทุนหลักมีการกระจายการลงทุนในหลายประเทศและหลายอุตสาหกรรม 
โดยมีสัดส่วนการลงทุนในประเทศจีนสูงสุด สำหรับการลงทุนในกลุ่มอุตสาหกรรมนั้นให้น้ำหนักการลงทุนในกลุ่มไอทีและไฟแนนซ์มากกว่า 50% ของพอร์ตการลงทุน 
ทั้งนี้ กองทุนหลักมีผลการดำเนินงานที่โดดเด่นสามารถสร้างผลตอบแทนที่เหนือกว่าดัชนีชี้วัดอย่างต่อเนื่อง โดยสร้างผลตอบแทนย้อนหลัง 3 ปีเฉลี่ยอยู่ที่ 17% ต่อปี ย้อนหลัง 5 ปีที่ 15% ต่อปี และผลตอบแทนเฉลี่ยตั้งแต่จัดตั้งกองทุน 17% ต่อปี สูงกว่าดัชนีชี้วัดที่ 11% 8% และ 14% ตามลำดับ”น.ส.ศิริพร กล่าว (ข้อมูล : Vontobel Asset Management ณ 31 ธ.ค. 60. วันจัดตั้งกองทุน คือ 17 พ.ย. 51. Benchmark คือ MSCI AC Asia ex Japan TRN. / ผลการดำเนินงานที่แสดงเป็นผลการดำเนินงานของกองทุนหลักซึ่งไม่ได้เป็นไปตามมาตรฐานของสมาคมบริษัทจัดการลงทุน / ผลการดำเนินงานในอดีตของกองทุนรวม มิได้เป็นสิ่งยืนยันถึงผลการดำเนินงานในอนาคต)
โดยบลจ.กรุงศรี มีมุมมองที่ดีต่อการลงทุนในตลาดหุ้นภูมิภาคเอเชีย เนื่องจากเป็นภูมิภาคที่มีศักยภาพในการเติบโตด้วยปัจจัยขับเคลื่อนหลายประการ ทั้งด้านเศรษฐกิจที่มีทิศทางปรับตัวดีขึ้นจากการฟื้นตัวของเศรษฐกิจโลกส่งผลให้การค้าของเอเชียกลับมาขยายตัว การเปลี่ยนแปลงเชิงโครงสร้างที่ช่วยสนับสนุนให้เกิดโอกาสเติบโตที่ยั่งยืนในระยะยาว กำไรสุทธิปรับตัวดีขึ้นอย่างต่อเนื่องโดยส่วนใหญ่อยู่ในอุตสาหกรรมที่เกี่ยวข้องกับนวัตกรรมและการบริโภค
อีกทั้งระดับราคาหุ้นเอเชียที่ยังคงปรับตัวไม่สูงมากเมื่อเทียบกับภูมิภาคอื่นๆและมีราคาถูกกว่าประเทศพัฒนาแล้วอย่างมาก ประกอบกับทิศทางการเติบโตที่สดใสทำให้เริ่มเห็นสัญญาณการเข้าลงทุนจากนักลงทุนทั่วโลกเพิ่มขึ้น มีเม็ดเงินลงทุนไหลเข้ามากขึ้นโดยเฉพาะในปีที่ผ่านมา ตลาดหุ้นเอเชียและทิศทางค่าเงินดอลลาร์สหรัฐมักมีการปรับตัวไปในทิศทางเดียวกัน
รวมทั้งการปรับขึ้นของอัตราดอกเบี้ยของธนาคารสหรัฐไม่น่ากังวลมากนักในช่วงที่เศรษฐกิจมีการฟื้นตัวอย่างแข็งแกร่ง จากปัจจัยต่างๆดังกล่าวถือเป็นปัจจัยสนับสนุนให้ตลาดหุ้นเอเชียมีความน่าสนใจ
“บลจ.กรุงศรี เชื่อมั่นว่ากองทุน KFHASIA-A จะเป็นทางเลือกที่น่าสนใจสำหรับการกระจายการลงทุนไปในตลาดที่มีศักยภาพเติบโต เพื่อแสวงหาผลตอบแทนรวมที่สูงขึ้นในระยะยาว“ น.ส.ศิริพร กล่าว